kardosdrur/scandi-wiki huggingface dataset:
Stranger than Fiction

Stranger than Fiction er en amerikansk komediedramfilm fra 2006 instrueret af Marc Forster efter manuskript af Zach Helm og med Will Ferrell, Maggie Gyllenhaal, Dustin Hoffman og Emma Thompson i hovedrollerne.

Medvirkende 

Filmen handler om en mand, som lever et liv fyldt med tal. En dag hører han en stemme, der fortæller om de ting, der sker for ham. I starten tror han, han er blevet sindssyg, men han kontakter en bogekspert og sammen finder de ud af, hvem der skriver om hans liv. Der er bare ét problem: forfatteren, der skriver bogen, dræber alle hovedpersonerne i sine romaner. Nu skal han have stoppet hende og samtidig vinde kærligheden hos en ung, smuk pige.

Modtagelse 
Stranger than Fiction blev generelt modtaget godt af kritikerne, bl.a. filmkritiker Roger Ebert tildelte filmen 3,5 stjerne ud af 4, og på Rotten Tomatoes har Stranger than Fiction en friskhed på 73%.

Priser og nomineringer 

 Saturn Award (USA)
 Nomineret: Bedste mandlige hovedrolle (Will Ferrell)
 Nomineret: Bedste kvindelige hovedrolle (Maggie Gyllenhaal) 
 Nomineret: Bedste fantasyfilm (Peter Weir)
 Nomineret: Bedste kvindelige birolle (Emma Thompson)
 Nomineret: Bedste manuskript (Zach Helm)

 Critics Choice Award (USA)
 Nomineret: Bedste kvindelige birolle (Emma Thompson) 
 Nomineret: Bedste manuskriptforfatter (Zach Helm)

 Golden Globe Awards (USA)
 Nomineret: Golden Globe for bedste skuespiller – drama (Will Ferrell)

 ALFS Award (Storbritannien)
 Nomineret: Årets kvindelige britiske birolle (Emma Thompson)

 NBR Award (USA)
 Nomineret: Bedste manuskript – originale: (Zach Helm)

 Writers Guild of America Awards (USA)
 Nomineret: Bedste manuskript – originale: (Zach Helm)

 Satellite Award (USA)
 Nomineret: Bedste mandlige hovedrolle i film, komedie eller musical: (Will Ferrell)
 Nomineret: Bedste film, komedie eller musical: (Stranger than Fiction)

Eksterne henvisninger 
 Officiel hjemmeside 
 

Amerikanske film fra 2006
Komediefilm fra USA
Dramafilm fra USA
Film fra Columbia Pictures
Engelsksprogede film
Slaraffenland (musikgruppe)

Slaraffenland er en dansk musikgruppe, dannet i København i 2002 af Christian Taagehøj, Mike Taagehøj, Bjørn Heebøll, Niklas Antonsson og Jeppe Skjold. Gruppen har udgivet to albums samt en række EP'er og arbejder for tiden på deres tredje album We're on Your Side, som udsendes 7. september 2009.  De har bl.a. optrådt på SXSW-festivalen i Texas og sammen med Efterklang under navnet Slaraffenklang.

Diskografi 
 Slaraffenland (2004)
 Jinkatawa EP (2005)
 Private Cinema (Rumraket, 2007)
 Sunshine EP((Rumraket, 2008)
 Meet and Greet (download, Rumraket, 2009)

Eksterne henvisninger 
 Slaraffenlands hjemmeside 
 Slaraffenland på MySpace

Litteratur 

Musikgrupper fra Danmark
Musikgrupper fra 2002
Prins Gustav af Sayn-Wittgenstein-Berleburg

Prins Gustav til Sayn-Wittgenstein-Berleburg (; født 12. januar 1969) er en tysk-dansk prins, der er ældste barn af Prins Richard af Sayn-Wittgenstein-Berleburg og Prinsesse Benedikte af Danmark, og som er fyrstehuset Sayn-Wittgenstein-Berleburgs familieoverhoved.

Biografi 

Prins Gustav blev født 12. januar 1969 i Frankfurt am Main i Tyskland som ældste barn af prins Richard til Sayn-Wittgenstein-Berleburg og Prinsesse Benedikte til Danmark. Han har to søstre, Prinsesse Alexandra af Sayn-Wittgenstein-Berleburg og Prinsesse Nathalie af Sayn-Wittgenstein-Berleburg.

Som ældste søn af Prins Richard overtog Prins Gustav sin fars position som familieoverhoved for fyrstehuset Sayn-Wittgenstein-Berleburg og leder af familieselskabet Wittgenstein-Berleburgske Rentkammer med sæde på Berleburg Slot, efter at hans far Prins Richard sov stille ind om aften den 13. marts 2017; Rentekammeret forvalter ca. 13.000 hektar skov i delstaten Nordrhein-Westfalen og har ejerandele i en række firmaer. Da fyrstendømmet Sayn-Wittgenstein-Berleburg historisk fulgte Saliske lov, vil familiearven, såfremt den barnløse Gustav dør uden legitimt afkom, tilfalde hans fars yngre bror, Prins Robin af Sayn-Wittgenstein-Berleburg.

Prins Gustav anses ikke som arveberettiget til den danske trone, jævnfør Frederik 9.s samtykke til prinsesse Benediktes ægteskab med prins Richard; hvis prins Gustav skulle være arveberettiget, skulle han være flyttet til Danmark, da han blev skolepligtig. Det er dog blevet indvendt, at det kan diskuteres om denne betingelse kan tilsidesættes med henvisning til tronfølgeloven som har forfatningsretlig status

Ægteskab og barn 
Den 27. april 2022 bekræftede det danske kongehus, at Gustav ville gifte sig med Carina Axelsson borgerligt den 3. juni 2022 og religiøst den 4. juni 2022 i Bad Berleburg.

Parret har offentliggjort i april 2023, at de venter barn, der fødes til sommeren, via rugemor. 
 Deres søn, prins Gustav Albrecht, blev født den 26. maj 2023.

Anetavle

Noter

Litteratur

Eksterne henvisninger 
 Det Wittgenstein-Berleburg'sche Rentkammer's hjemmeside 

Huset Sayn-Wittgenstein
Personer fra Frankfurt am Main
Gottsche Hans Olsen

Gottsche Hans Olsen (født 8. september 1760 på Ulriksdal, død 9. maj 1829 i København) var en dansk forfatter, diplomat, teatercensor og -direktør, bror til Peder Blicher Olsen.

Gottsche Hans Olsen var søn af Rasmus Olsen, forpagter af Ulriksdal på Lolland, hvor han fødtes, og Elisabeth Marie født Kaalund. Han blev dimitteret fra Roskilde Katedralskole 1777; en ulykkelig kærlighed medvirkede til, at han i 1781-83 opholdt sig i Algier som sekretær hos den danske konsul. Efter hjemkomsten til Danmark var han i nogle år (1787-94) repetent og professor i moral og de skønne videnskaber ved Sorø Akademi, men forlod så igen sit fædreland for at overtage posten som konsul i Tunis (1794-96).

I 1797 søgte han, samtidig med P.A. Heiberg, posten som notarius publicus og fik den, hvilket gav anledning til en bitter strid mellem de to mænd. Olsen, der var et virksomt medlem af Det skandinaviske Litteraturselskab, var en af de mænd, som 1810 sendtes til Stockholm for at arbejde for en nordisk union.

1811 udnævntes han til medlem af direktionen for de kongelige skuespil, og to år efter fik han titel af virkelig etatsråd.

I 1798 ægtede han Elisabeth Dorothea Balle (født 1775 død 1853), en datter af biskop Nicolai Edinger Balle.

Olsen er optrådt som forfatter i forskellige retninger. I 1791 udgav han en samling Poesier, som er uden betydning; desuden har han skrevet mindre afhandlinger over emner vedrørende filosofiske, sociale og økonomiske spørgsmål; i en række år var han formand i "Selskabet for indenlandsk Kunstflid". Olsen var en alsidig dannet mand med mange interesser, men der er intet bemærkelsesværdigt ved hans forfatterskab.

I egenskab af teatercensor var han med til (1816), i forening med den anden censor, Knud Lyne Rahbek, at forkaste Freias Alter af Adam Oehlenschläger, hvorved han blev genstand for skarpe angreb af F.C. Sibbern, Adolph Engelbert Boye og andre. Da Johan Ludvig Heibergs vaudeviller kom frem (1825 og fremefter), stillede han sig noget forbeholdent over for dem, skønt ikke så afvisende som Rahbek. Denne fandt således Recensenten og Dyret under al kritik, mens hans kollega tilrådede dets antagelse. Olsen havde som teatercensor intet udpræget standpunkt; han beundrede Voltaire så vel som William Shakespeare og Johann Wolfgang von Goethe.

Han blev i 1813 medlem af Det kongelige danske Selskab for Fædrelandets Historie.

Han er begravet på Assistens Kirkegård.

Kilder 

 
 Thomas Hansen Erslew, Almindeligt Forfatterlexicon for Kongeriget Danmark med tilhørende Bilande fra 1814.

Faglitterære forfattere fra Danmark
Digtere fra Danmark
Danskere i 1700-tallet
Danskere i 1800-tallet
Det Kongelige Teaters direktører
Personer fra Lolland
Konsuler fra Danmark
Lærere fra Danmark
Dansksprogede forfattere fra Danmark
Etatsråder fra Danmark
Anders Gerber

Anders Gerber (født 26. august 1976 i Silkeborg) er en dansk fodboldtræner der siden oktober 2017 har været cheftræner for Skive IK.
Han blev uddannet lærer i 2006 fra Århus Lærerseminarium.

Karriere 
Gerber var fra 2004 til 2008 træner for Aarhus Fremad. I sommeren 2008 skiftede han til Odense-klubben FC Fyn, hvor han var cheftræner indtil afslutningen af sæsonen 2010/11. Fra 2016 til 2017 var Gerber træner for færøske NSÍ Runavík.

Klubber
 1992-1999: Ungdomstræner i Lystrup IF
 1999-2000: Seniortræner i Lystrup
 2000-2004: 2. holdstræner i Aarhus Fremad 
 2004-2008: Cheftræner i Aarhus Fremad
 2008-2011: Cheftræner i FC Fyn
 2011-2015: Assistenttræner i Silkeborg IF
 2016-2017: Cheftræner i NSÍ Runavík
 2017-: Cheftræner Skive IK

Referencer 

Personer fra Silkeborg
Fodboldtrænere fra Danmark
Fodboldtrænere fra Aarhus Fremad
Zach Helm

Zachariah "Zach" Helm (født 21. januar 1975) er en amerikansk dramatiker, manuskriptforfatter og filminstruktør, bedst kendt som manuskriptforfatteren på filmen Stranger than Fiction, for hvilken han blev nomineret til en Writers Guild of America Award

Eksterne henvisninger 
 

Filminstruktører fra USA
Manuskriptforfattere fra USA

Amerikanere i 1900-tallet
Amerikanere i 2000-tallet
Prinsesse Anne

Hendes Højhed prinsesse Anne af Danmark (Anne Ferelith Senella) (4. december 1917 i Washington D.C. – 26. september 1980 i London) var gift med prins Georg af Danmark, og hun var kusine til dronning Elizabeth 2. af Storbritannien.

Biografi 
Hun blev født som Anne Bowes-Lyon, og var datter af John Herbert Bowes-Lyon og Fenella Hepburn-Stuart-Forbes-Trefusis. Faderen var storebror til Elizabeth Bowes-Lyon, den senere britiske dronningemoder.

28. april 1938 giftede Anne sig med Thomas Anson, den senere 4. jarl af Lichfield. De blev skilt i 1948. Sammen havde de to børn:
 Patrick Anson, 5. jarl af Lichfield (født 1939, død 2005)
 Elizabeth Anson (født 1941)

Efter skilsmissen mødte Anne den danske prins Georg, oldebarn af kong Christian 9. til Danmark og søn af prins Axel af Danmark og prinsesse Margaretha af Sverige. Anne og Georg giftede sig i Forfarshire den 16. september 1950.

Prinsesse Anne døde i 1980, 62 år gammel.

Dekorationer

Danske dekorationer 
 : Ridder af Elefantordenen (R.E.)  (1974)

Litteratur

Eksterne henvisninger 
 

Prinsesser fra Danmark
Personer fra Washington D.C.
Matt Chesse

Matthew Burke Chessé (født 27. oktober 1965 i San Francisco) er en amerikansk filmklipper, producer og instruktør bedst kendt for sit arbejde på flere af filminstruktør Marc Forsters film, bl.a. James Bond-filmen Quantum of Solace (2008) og dramaet Finding Neverland (2004).

Udvalgt filmografi 
 Quantum of Solace (2008)
 Drageløberen (2007)
 Stranger than Fiction (2006)
 Finding Neverland (2004)
 Monster's Ball (2001)

Eksterne henvisninger 
 

Filmklippere fra USA
Filminstruktører fra USA
Filmproducere fra USA
Personer fra San Francisco
Frankenthal-klassen

Frankenthal-klassen (type 332) er 3 generation af minerydningsfartøjer i den tyske flåde efter 2. verdenskrig og erstatter de gamle mineryddere af Lindau-klassen. De er bygget af umagnetisk stål. Skroget og maskineriet i identiske med Ensdorf-klassen samt Kulmbach-klassen, men udstyret varierer fra type til type.

I slutningen af 2008 blev 4 enheder (Bad Bevensen, Bad Rappenau, Grömitz og Dattlen) ombygget til brug for Marineinfanteriet. Tanken er at infanteriet dermed kan få en flydende operationsplatform. Endnu en enhed er blevet ombygget til at kunne bruges som platform for minedykkere (Rottweil). Organisatorisk fortsætter skibene med at høre under 5. MCM-eskadre (5. Minensuchgeschwader), dog undtagen Rottweil, der nu hører under den tyske flådes minedykkerkorps. De øvrige enheder af Frankenthal-klassen hører i dag under 3. MCM-eskadre (3. Minensuchgeschwader)

Galleri

Referencer

Kilder 
 Janes Fighting Ships by Stephen Saunders ()

Eksterne links 

 naval-technology.com 

Krigsskibe fra Tyskland
Minerydningsfartøjer
Patruljefartøjer
Østens Gamle Kirke

Østens Gamle Kirke (assyrisk: ܥܕܬܐ ܥܬܝܩܬܐ ܕܡܕܢܚܐ) tilhører den gruppe af kirker, som kaldes de orientalske kirker, og som igen tilhører den ortodokse kirkefamilie. Medlemmerne af kirken kommer fra det mellemøstlige område: Irak, Iran, Syrien, Libanon og Tyrkiet. Dagligsproget er assyrisk, men gudstjenestesproget er aramæisk, det sprog, som blev talt i Palæstina på Jesu tid. I Danmark blev menigheden grundlagt i 1996 og har i dag ca. 250 medlemmer.

Patriaker 
 Globalt og Bagdad, Irak – Mar Addai II
 Kirkuk, Irak – Mar Narsai Toma
 Dohuk Irak – Mar Aprem
 Europa – Mar Zaia Khoshaba
 USA og Canada (Chicago, Illinois) – Mar Emmanuel Eilya
 Californien – Mar Daniel Yako
 Australien og New Zealand – Mar Yacoub Daniel, Mar Mari

Nineveh faste 
I Østens Gamle Kirke faster man op til alle de store højtider. Den mest betydningsfulde fasteperiode ligger i februar og kaldes Nineveh faste. Ninive var hovedstad i det gamle assyriske rige, og byen lå i det nuværende Irak. Under Ninevehs faste mindes man, hvordan profeten Jonas kom til Ninive og forkyndte Guds vrede over indbyggernes uretfærdige handlinger. Da Ninives beboere hørte, at Gud ville ødelægge byen, klædte de sig i sæk og aske, og kongen udråbte faste for alle, og byen blev skånet.

Tyve dage efter Ninevehs faste er det fastelavn ifølge den kalender, som man bruger i Østens Gamle Kirke. Fastelavnen fejres på næsten samme måde som i almindelighed i Danmark ved, at børnene går fra hus til hus og synger og får småpenge. Men for assyriske kristne er fastelavn stadig indledningen til den 50 dages lange fasteperiode som forberedelse til påsken, en periode, hvor menigheden igen afholder sig fra kød og mælkeprodukter og koncentrerer sig om livet med Gud.

Ekstern henvisning 
 Ancient Church of the East   

 Ancient Church of the East   

Kirkesamfund
Ditlev Reventlow

Ditlev eller Detlev Reventlow kan henvise til flere personer:

 Ditlev Reventlow (kansler) (1600-1664) – dansk kansler
 Ditlev Reventlow (1654-1701) (1654-1701) – dansk gehejmeråd og provst, søn af den foregående
 Ditlev Reventlow (1680-1755) (1680-1755) – dansk konferensråd og provst, søn af den foregående
 Ditlev Reventlow (1666-1733) (1666-1733) – dansk gehejmeråd
 Ditlev Reventlow (1712-1783) (1712-1783) – dansk greve og gehejmeråd
Mark Speight

Mark Warwick Fordham Speight (6. august 1965 – 7. april 2008) var en engelsk TV-vært, bedst kendt for at være vært på børne programmet SMart. Speight voksede op i Tettenhall, Wolverhampton, og forlod skolen i en alder af 16 for at blive tegnefilmstegner. Han fik en uddannelse indenfor kunst og grafisk design. Mens han arbejde som set dekoratør, hørte Speight om et job indenfor et nyt børne TV program. Speight havde en succesfuld tv-prøve og blev den nye vært på programmet SMart, og var vært for showet i 14 år. 

Speight var også vært på See It Saw It, hvor han mødte sin forlovede Natasha Collins. Han tog del i direkte shows, såsom Rolf on Art og hans egen Speight of the Art projekter for børn. Han var involveret i megen velgørenhedsarbejde.

I januar 2008 fandt Speight liget af Collins i badekarret i deres lejlighed. Han blev arresteret under mistanke for hendes mord, men blev aldrig officielt anklaget. Det viste sig senere at Collins døde af en overdosis af narkotika og af brandskader fra det varme vand. I april blev Speight rapporteret forsvundet og han begik selvmord ved hængning tæt ved Londons Paddington Station et par dage senere; to selvmordsbreve blev fundet, der beskrev hvordan han ikke kunne leve uden Collins.

Eksterne henvisninger 
 

Tv-værter fra Storbritannien
Personer der har begået selvmord
Personer fra Wolverhampton
Beverly Roberts

Beverly Roberts (19. maj 1914 i Brooklyn – 13. juli 2009 i Laguna Niguel) var amerikansk skuespillerinde, der optrådte både på scenen og i film i 1930'erne, og som efter sin skuespillerkarriere blev leder i underholdningsindustrien frem til 1970'erne.

Karriere 
Hun blev født som Beverly Louise Roberts i Brooklyn i New York, og opdagedes af en talentspejder fra Warner Bros., mens hun sang i en natklub i 1935. Inden da havde hun været teaterskuespiller, men indgik kontrakt med Warner Brothers og indspillede sin første film, The Singing Kid, i 1936, i hvilken hun spillede over for Al Jolson. Samme år indspillede hun Two Against the World med Humphrey Bogart i en anden hovedrolle. Det følgende år spillede hun sammen med George Brent i God's Country and the Woman, som var Warner Bros. første film i technicolor.

I perioden fra 1937 til 1939 indspillede hun seksten film, men selv om hun derved var ved at grundlægge en fremgangsrig filmkarriere, vendte hun i 1940 tilbage til at synge og optræde på teatre. I slutningen af 1940'erne og først i 1950'erne deltog hun i en del radio- og tv-udsendelser. I 1954 blev hun udpeget som leder "Theater Authority", hvis medlemmer omfattede de fem fagforeninger i underholdningsindustrien og som tog sig af de retslige spørgsmål i forbindelse med medlemmernes optræden i velgørenhedsforestillinger og telethoner.

Roberts trak sig i 1977 tilbage til sit hjem i Laguna Niguel i Californien. I 2000 blev hun skildret i dokumentarfilmen I Used to Be in Pictures, som genfortalte Hollywoods første år og interviewede den tids skuespillere og skuespillerinder.

I 2002 blev Roberts æret af "Del Mar Theater" i Santa Cruz, og hendes film China Clipper fra 1936 vistes ved dets åbning. Samme år æredes hun ved "Cinecon Film Festivalen" i Hollywood.

I sine sidste år beskæftigede hun sig med at male med vandfarver.

Død 
Roberts sov ind i døden af alderdom den 13. juli 2009, 96 år gammel, i sit hjem i Laguna Niguel. Hun giftede sig aldrig og havde ingen børn.

Kilder

Eksterne henvisninger 
 
 Fresno Bee mindeord 

Skuespillere fra USA
Personer fra New York
Elbtolden

Elbtolden var en afgift, en strømtold, som den danske konge Christian 4. lod indføre i 1630 for sejlads på Elben for at skaffe sig indkomster til sin deltagelse i trediveårskrigen. Christian 4. var hertug i Holsten og havde i 1617 oprettet en ny fæstningsby, Glückstadt, ved Elbens nordlige bred mellem Hamborg og Elbens udmunding i Vesterhavet, og det var i Glückstadt, at tolden skulle erlægges.

Tolden blev aldrig accepteret af indbyggerne i Hamburg og lod sig kun indkræve i perioder, hvor kongens stilling var stærk. Også nederlænderne var modstandere af tolden og ønskede den afskaffet. Derimod lykkedes det Christian 4. at få den tyske kejsers accept af hans ret til at opkræve strømtold.

Elbtolden kunne være blevet en større indtægtskilde for kongen end Øresundstolden, idet antallet af skibe, der passerede Glückstadt var langt større end antallet af skibe, der passerede Kronborg (i 1638 således 8.422 passager mod 3.347 passager i Øresund). En stor del af fartøjerne på Elben var dog pramme og lignende.

Om Elbtoldens størrelse vidner indførsler i Christian 4. skrivekalender for 1639, ifølge hvilke han havde modtaget i alt 31.426 daler.

Noter

Litteratur 
 Ole Mortensøn: Renæssancens fartøjer – sejlads og søfart i Danmark 1550-1650; Langelands Museum 1995;

Eksterne henvisninger 
 Knud Fabricius: Christian IV og det nederlandske Gesandtskab 1639 (Historisk Tidsskrift, 11. række, Bindd. 1; 1944) 
 C.Molbech: Uddrag af K. Christian den Fierdes Skrivcalendere (Historisk Tidsskrift, 2. række, Bind. 4; 1852) 

Søtold
Danmark i 1600-tallet
Krag

Krag er navnet på to uddøde danske uradelsslægter og på flere kendte borgerslægter i Danmark og Norge.

Våbenskjolde 
 Den jyske adelsslægt Krag førte tre sorte krager (2, 1) i sølv felt, på hjelmen en flyvefærdig sort krage.
 Slægten Krag på Sjælland førte en sort krage, oftest siddende på en gren eller på en vindrueklase, i guld felt, på hjelmen en sort krage.

Personer af slægten (borgerlige og adelige) 
 Johannes Krag, biskop i Roskilde
 Niels Krag (1550-1602), dansk historiker
 Erik Krag (1620-1672), dansk gehejmeråd
 Dorothea Krag (1675-1754)
 Jens Otto Krag (1914-1978), dansk statsminister
 Søsser Krag (født 1962), hans datter

 
Adelsslægter fra Danmark
Engelke von Bülow

Engelke von Bülow (født 24. januar 1691, død 25. november 1740 på Gunderslevholm) var en dansk hofmarskal og amtmand.

Han var søn af generalmajor Reimar Hans von Bülow og blev født 24. januar 1691. I en ung alder blev han 1721 hofmarskal hos Prins Carl, kong Frederik 4.s broder, der tillige med sin ugifte Søster Prinsesse Sophie Hedevig som regel residerede på Vemmetofte; senere, efter Prins Carls død 1729, trådte han i samme egenskab i den nævnte prinsesses tjeneste. Desuden var Bülow amtmand i Tryggevælde Amt (fra 1730) og assessor i Højesteret. Ved Christian 6.s tronbestigelse fik han Dannebrogsordenen på Frederiksberg Slot.

Bülow var gift med Mette Henriette f. von Vieregg (f. 22. juli 1695), datter af gehejmeråd, vicestatholder i Norge Claus Heinrich von Vieregg af Huset Subzin og Margrethe Lucie von Brockdorff af Altenhof; med denne sin hustru havde Bülow flere børn. Han døde på Gunderslevholm 15. november 1740.

Eksterne henvisninger

Kilder 
 Dansk Biografisk Leksikon

Engelke
Amtmænd fra Danmark
Højesteretsdommere fra Danmark
Danskere i 1700-tallet
Hofmarskaller fra Danmark
Riddere af Dannebrog (1671-1808)
Personer i Dansk Biografisk Leksikon
Ludwig Wilhelm von Bülow

Ludwig Wilhelm von Bülow (født 11. juli 1699, død 8. november 1785 i Næstved) var en dansk amtmand.

Han var søn af generalmajor Reimar Hans von Bülow og blev født 11. juli 1699; han blev kammerjunker og rejsestaldmester 1730, kammerherre og ritmester ved Livgarden til hest 1737, staldmester 1740, amtmand over Koldinghus Amt 1746, Ridder af Dannebrog 1750, gehejmeråd 1760, gehejmekonferensråd 1769, afskediget i nåde som amtmand 1773. Han døde i Næstved 8. november 1785, hele 86 år gammel.

I året 1737 ægtede han Elisabeth Hedevig von Roepstorff, der samme år fik ordenen de l'union parfaite, og som døde i Kolding 1758 i sit 60. år. Det følgende år giftede han sig med Charlotte Elisabeth komtesse Haxthausen, stiftsfrøken i Vallø Stift (1734-1761).

Kilder 
 Dansk Biografisk Leksikon

Amtmænd fra Danmark
Danskere i 1700-tallet
Staldmestre fra Danmark
Riddere af Dannebrog (1671-1808)
Ludwig Wilhelm
Kavaleriofficerer fra Danmark
Personer i Dansk Biografisk Leksikon
Kammerherrer fra Danmark
Gehejmekonferensråder fra Danmark